
1 ဆၧအလူလၩ့, လၧမီၪစဟဘၭကၧၭ ဒၪဘၪဝ့ၫ, 2 ယဟိဝၩဧ့, နလနါဂၧၫ့ဘၪနီၪ, မွဲယမိဘၪကိၭထၪ့ဆၧ ဆံၭယံၬလဲၪ. ယမိဘၪ ကိၭၡၭထၪ့ဆၧ လၧဆၧမၩအၧၩ့ဆီၪ့ အကၠီၩ့ လၧနလထိးထဲၩ့တၩ့ထဲၩ့ဘၪနီၪ, မွဲ အဆံၭယံၬလဲၪ. 3 နဒုၭဒၪဘၪယၧၩ လၧဆၧအၧၩ့ဆၧၥၫ့, ဒဲနယိ လၧဆၧၡၪ့ဆၧနၭ မွဲဘၪလဲၪ. ဆၧမၩယူ ဒဲဆၧမၩဆီၪ့ အီၪဝ့ၫ လၧယမ့ၬယၫ, ဒဲဆၧအဲၪ့လိၬဆိၬချဲၩ့ အီၪထၪ့ဝ့ၫ, ဒဲဆၧလိၭခွး အီၪက့ၪထၪ့ထီၫအၥၭ လီၫ. 4 မၩအၥၭဘဲၫနီၪတၭ, ဆၧၥီၪ့ဆၧၥၫ့ လၩ့ဆါဝ့ၫ တၭ, ဆၧစ့ၩရၫ့ လ့ၩထၪ့လၧၩ့အ့ၬ. အဂဲးဘဲၫယီၩ ၦလတီၩဘၪနီၪ မၩစၪ ၦအတီၩ လၧအအၪ့လီၫဆၧလီၫ. မၩအၥၭဘဲၫနီၪတၭ, ဆၧစ့ၩရၫ့အကဲၪ့ကီၪ့ လ့ၩထၪ့ဝ့ၫဒၪလီၫ. 5 ယိ နၥံၪဝ့ၫ လၧၦဆၨၩလဖၪ အကျၩ, ဒဲယိထံၫဆၧ တၭ, ထီၫမံၫထီၫမၪ, ဒဲမၩထီၫမံၫထီၫမၪ နၥံၪအၥၭဆံၭ. အဂဲးဘဲၫယီၩ ယမိမၩ ဆၧမၩလမံၩ့ လၧနၥံၪ အမုနံၩလဖၪ အဖၧၩ့ လၧၦအ့ၪလီၩဘၪနၥံၪ လါနၫ့တၭ, နၥံၪ နဲၩအ့ၬ. 6 အဂဲးဘဲၫယီၩ, ယိခွါ, ယမိထိၪဂဲထုၪ့ ၦခၫလဒံအၫဖိၪ, ၦလဆၨၩ လၧအမၩဆီၪ့ဆၧ ဒဲမၩချဲၫ့ဆၧ တၭ, မိခၫ့ဂၬ ခးအလဲ ဘဲၫၥိၭ အမိမၩန့ဆီၪ့ဝ့ၫ အဆၧအီၪအလး လၧအလမွဲဘၪ အဆၧလီၫ. 7 မွဲဆၧမၩၥၭမဲၪ ဆၧအလး, ဆၧမၩၥၭမဲၪၡူၭဝၭထိၬ ဆၧအလး အဆၧစ့ၩရၫ့ ဒဲအဆၧမၪလူၬနီၪ ဂဲၫထၪ့ဝ့ၫ လၧအနၫ့ဆါဒၪဝ့ၫ လီၫ. 8 အဝ့ၫၥံၪ အကၥ့ၪနီၪ လ့ၩဆၧ ချဲၫ့နဲၪ့ဒံၭ ခ့ၫဆံၩဖီး, ဒဲဒူၩနဲၪ့ဒံၭ ထွံၪမံၩ့ လၧမုဂၪလၩ့လီၫ. အဝ့ၫၥံၪ အၡၩထူၬကၥ့ၪလဖၪ အီၪက့ၪဖိၫလိၫအၥၭတၭ လ့ၩတၡိၫဆၧ, အၡၩထူၬကၥ့ၪလဖၪ မိဂဲၫ လၧအယဲၩ့တၭ ယူၩဝ့ၫ ဘဲၫလံၬကျီၫ့ကျီၫ့ လၧအယူၩချဲၫ့ ဘဲၫၥိၭ အမိအၪ့ဆၧ အဂး အၥိၭနီၪလီၫ. 9 မိဂဲၫဝ့ၫ ထီးအလူၬ လၧဆၧမၩန့ဆီၪ့ အဂး, အမ့ၬ မၩအၥၭ ဘဲၫလံၩမုထၪ့ အၥိၭနီၪ, အၪ့ထုၫ့ကီၪ့ ၦကဲၪဎီးၥံၪ ဘဲၫမ့ၭၥံၪဂၪ့ၥံၪ အၥိၭနီၪလီၫ. 10 အဝ့ၫၥံၪ မၩကြၩ့ထမး စဎွၩလဖၪတၭ, ဒူၩယၪ့ ၦဒိၪလဖၪအ့ၬ. ဒုၪဒွ့ၪ ထိၬၥံၪထၬၥံၪ ကိၭဖျိၪ့ဒ့ၭ, မၩထၪ့ ဂၪ့ခိၪအပိၩ့တၭ မၩန့ဝ့ၫလီၫ. 11 ထီးနီၪလဖၧၫ့ အၥၭ ဆီၪ့ထၪ့တၭ, လ့ၩဖီၩ့ခွံၬဆၧတၭ, မၩ ဆၧဒဲၩဘၭ, စံၭဝ့ၫ, အယီၩမွဲ အစီၩ့အမၩ့ လၧအယွၩ အဖၧၩ့နီၪဆ့ဧၪ. 12 ယဟိဝၩဧ့, နအီၪဝဲၩယူၭ လၧဆၧအဆိၩအကၠၪနီၪ, မွဲအ့ၬဧၪ. ယယွၩ ယဆၧဆံၫ့ဎံၪလဂၩဧ့, ပမိၥံၫအ့ၬ. ယဟိဝၩဧ့, နအီၪက့ၪ အဝ့ၫၥံၪ လၧဆၧစ့ၩရၫ့ အဂး, လိးမုဧ့, နအီၪက့ၪလၩ့ အဝ့ၫၥံၪ လၧဆၧအၪ့ၥီၪ့ အဂး လီၫ. 13 နမ့ၬၥၪဆံၫ့ အကၠီၩ့တၭ, နယိဆၧဒဲၩဘၭ ကဲၪအ့ၬ; နယိထံၫယိဆၭ ဆၧလတီၩလလီၩ့ဘၪနီၪ ကဲၪအ့ၬ. နယိထံၫယိဆၭ ၦမၩန့ဆီၪ့ဆၧနီၪ, မွဲဘၪလဲၪ. ထီးၦလတီၩဘၪနီၪ မၩဂၭဂီၩ့ခွံၬ ၦလၧအတီၩနဲၪ့ဒံၭ အနၫ့ဆါဒၪဝ့ၫနီၪ, နအီၪလၩ့မါပံၭ မွဲဘၪလဲၪ. 14 နအီၪက့ၪ ၦၡၩ ဘဲၫမၫဆမံၭ အယၪ အၥိၭနီၪ, ဘဲၫဆၧစွၩ လၧဆၧပၧၩ့ဘၪဝ့ၫ လအီၪဘၪ အၥိၭနီၪ, မွဲဘၪလဲၪ. 15 ထုၭထၪ့ ထီးအလူၬ လၧအခွ့ၫ, မၩန့ဝ့ၫ လၧအၡၬဖၧၩ့နီၪ, မွဲမၬ, ထုၭထၪ့န့ဝ့ၫ လၧအ၁နဲၪ့ဖၧၩ့လီၫ. မၩအၥၭဘဲၫနီၪတၭ, ၥုၪ့ထိၬၥၭထိၬ ဒဲၥုၪ့ဎွံၫၥၭယီၫဝ့ၫလီၫ. 16 မၩအၥၭဘဲၫနီၪတၭ, လုထၪ့ အၡၬ, ဒဲဆူၭခဲၩထၪ့ ဆၧနၧၫ့မၧၫ့ လၧအ၁နဲၪ့ အဂးလီၫ. အဂဲးဘဲၫယီၩ လၧအဝ့ၫၥံၪ အကၠီၩ့ အဆၧန့ဘၪ ဘီၪ့ဝ့ၫ, အဆၧအၪ့နီၪမွဲ ဆၧအဘီၪ့လီၫ. 17 လၧအနီၪအကၠီၩ့ မၩခီၫခွံၬ အၡၬတၭ, မၩၥံၫ ၦဆၨၩလဖၪထံၪဎးနီၪ, လီၫ့ကီၩ့ဝ့ၫအ့ၬဧၪ.

1 ယမိဆၧၫ့ထုၪ့ လၧခိၭဆၧ အလးတၭ, ယမိအီၪက့ၪ ယၥၭ လၧယထိၬ အဖၧၩ့, ယမိယိဆၧ လၧအမိစံၭယၧၩ ဘဲၫၥ့ၪလဲၪ ဘဲၫၥ့ၪလဲၪ; ဒဲယမိစံၭဆၧၫ့ ဆၧဘၪဆဲၫ့ လၧယၥူၭဝံၪၥူၭလၩဆၧ ဘဲၫၥ့ၪလဲၪ ဘဲၫၥ့ၪလဲၪနီၪ ယမိယိဂူၪဆၧလီၫ. 2 ယဟိဝၩ စံၭဆၧၫ့ယၧၩတၭ, စံၭဝ့ၫဒၪ, ကွ့ၭ ဆၧဒၪဘၪလၧယၫလခီၫ, မၩဖျီၪဝ့ၫ လၧဆၧပၪပဲၪ အလီၩ့, ဘဲၫၥိၭ ၦလၧအဖီဘၪနီၪ မိစဲၪ့ဆၧဆံၭ. 3 အဂဲးဘဲၫယီၩ ဆၧဒၪဘၪ လၧယၫလခီၫနီၪ အီၪဝ့ၫ လၧဆၧဖၭဝဲၩ အနံၩအၥၫ့ အဂးတၭ, မိချဲၩ့ဆၧ လၧဆၧအထုၬတၭ, ချဲၩ့ဘျံၭချဲၩ့ဘျၪအ့ၬ. အ့ၪၥုၭနံၩၥုၭၥၫ့ လါနၫ့တၭ, အီၪခိၭ အဝ့ၫဆံၭ. အဂဲးဘဲၫယီၩ မိဂဲၫ တၡါတၭ, လအီၪပထုၬဘၪလီၫ. 4 ယိခွါ, ၦလၧအအီၪက့ၪဖိၫလိၫအၥၭနီၪ လီၩ့ လၧအဖၧၩ့အ့ၬ. အ့ၪမွဲ ၦအတီၩအလီၩ့နီၪ မိမၧၫ့ဝ့ၫ လၧအဆၧနဲၩလီၫ. 5 လၧနီၪအမ့ၬယၫ စဘံၭထံၫ အၪ့လီၫန့ဆၧလီၫ. ၦလၧအအီၪက့ၪထၪ့ထီၫအၥၭနီၪ, အီၪပွံၭဝ့ၫအ့ၬ. အဂဲးဘဲၫယီၩ မၩလဲထၪ့အဆိၫ့န့ဆၧ ဘဲၫဖျုဖၧၩ့ အၥိၭ, မၩအၥၭ ဘဲၫဆၧၥံၫ အၥိၭနီၪ ဘျဲၩအၪ့အ့ၬ. အ့ၪမွဲ အၪ့ထုၫ့ကီၪ့ ၦဆၨၩ ထီးအလူၬ လၧအဂးတၭ, အီၪက့ၪထၪ့ ၦခမျၧး ထီးအလူၬ လစီၪ့ဎး လၧအဂးလီၫ. 6 အဝ့ၫၥံၪ ထီးအလူၬနီၪ မိချဲၩ့ဒီၩ့လၩ့ ဆၧထၫ့ဒၩ အဝ့ၫတၭ, မိချဲၩ့ ဆၧချဲၩ့ဒီၩ့ဒုၪဒွ့ၪ အဝ့ၫတၭ, မိစံၭ ၦလၧအမၩအၪထၪ့ဆၧ လၧအလမွဲဘၪ အဆၧနီၪ, ဒဲမၩ ဆၧပီၩ့လၩ့ အၪမံၩ့နီၪ ဘၪအၡၪ့တၭ; ဆံၭယံၬလဲၪ. 7 ယိခွါ, ၦလၧအဒုၭအၪ့လီးနၧၩ လၧစ့ၩအအ့ၪ အဂးလဖၪနီၪ မိဂဲထုၪ့ၡူၭ, မွဲအ့ၬဧၪ. ဒဲမိထိၪဂဲထုၪ့ဆၧ လၧအမၩဝၭနၧၩ နၭနၭလ့ၬ, မွဲအ့ၬဧၪ. တၭ နမိကဲၪထၪ့ အဆၧအၪ့ဂူၬဆီၪ့လီၫ. 8 မွဲန အၪ့ဂူၬန့ ၦအၪဆၨၩ အကၠီၩ့တၭ, ၦခမျၧး လၧအအီၪလၩ့ထးနီၪ, မိအၪ့ဂူၬန့နၧၩ လၧၦၡၩအၥွံၪ အကၠီၩ့, ဒဲလၧဆၧမၩန့ဆီၪ့ ဂၪ့ခိၪ ဒဲဒိၩ့ၥံၪထၫ့ၥံၪ, ဒဲကယဲ ၦလၧအအီၪဝ့ၫ လၧအဖၧၩ့ အကၠီၩ့လီၫ. 9 ၦလၧအၥၭကွံၩ အစူၪလးခၪ့ခိၪ လတီၩဘၪ လၧအဂံၪ့ အဂး, ဘဲၫၥိၭ အမိအီၪက့ၪ အၥွံၪ လၧဆၧထၪ့ထီၫ ဒဲဖီၩ့ဖျ့ၭ လၧဆၧအၧၩ့ အစူၪဖၧၩ့, ဘၪအၡၪ့လီၫ. 10 နဒၪ့ထ့ၬခွံၬ ၦအၪဆၨၩ ဒဲမၩမၪလၩ့နၥၭတၭ, နကိၪ့ထၪ့ဆၧ လၧအဒုၭမဲ နၡၩဂံၪ့ဖိၪအမ့ၬလီၫ. 11 အဂဲးဘဲၫယီၩ လိး လၧဆၧအဒီၪ့ဖၧၩ့နီၪ ကိၭထၪ့ဝ့ၫတၭ, ဆၧအထုၪ့ လၧၥံၪ့ကျၩနီၪ စံၭဆၧၫ့ဝ့ၫလီၫ. 12 ၦလၧအမၩထၪ့ အတဝၫ့ လၧဆၧၥွံၪ ဒဲမၩခၧၫ့ထၪ့ အဒိၩ့ လၧဆၧမၩလတီၩဘၪနီၪ ဘၪအၡၪ့လီၫ. 13 ယိခွါ, ကဲၪထၪ့ လၧဆၧၥုၭမုခမျၧး အယဟိဝၩ, မွဲအ့ၬဧၪ. တၭ ၦခမျၧး မၩဆၧန့ၫ မ့ၪ အဂး, မွဲမၬ, ၦခမျၧးၥံၪ မၩဆၧန့ၫ ဆၧမၩပွံၭအၥၭ အဂးလီၫ. 14 အဂဲးဘဲၫယီၩ ဂၪ့ခိၪ မိဎွ့ၩထၪ့ လၧဆၧၥ့ၪယၫ ယဟိဝၩ အလၩအဖၩ့, ဘဲၫထံၫလုၬဘံၭ မၫဆမံၭ အၥိၭနီၪလီၫ. 15 ၦလၧအဖ့ၪလၫ့ ၥံၭထံၫဂၬထံၫ လၧၦလၧအနဲၩ့ထံၭ ဒဲလူၫလၩ့ နၥၭခဲၩထၪ့, ဒဲဒုၭအီၩမၧၩ့အၥၭ ဘဲၫၥိၭ နမိယိ အဆၧအီၪဘိၪ့နီၪ ဘၪအၡၪ့လီၫ. 16 နဎွ့ၩ လၧဆၧမ့ၬမဲ, မွဲလၧဆၧလၩဆၧဖၩ့အ့ၬ. အီၩ နဝ့ၫဆ့တၭ, ဒုၭနဲၪ လၧနလဒိၭဘၪ ဆၧကူၭတရံၭနီၪဆံၭ. လိၫ့လဖျိၪ့ လၧယဟိဝၩ အစူၪထွ့ၪ အဖၧၩ့ မိဂဲၫဎဲၪ့ဝ့ၫ လၧနအီၪ တၭ, ဆၧမ့ၬမဲ မိအီၪလၧနလၩနဖၩ့ အဖၫ့ခိၪလီၫ. 17 အဂဲးဘဲၫယီၩ ဆၧမၩန့ဆီၪ့ လ့ၭဘနၧၫ့နီၪ မိချုၬဘံၭနၧၩ ဘဲၫဆၧမၩဂၭဂီၩ့ ဆၧဖိၪဆၧဎါ မၩၥၭမဲၪၥၭဖျဲၩ့ဝ့ၫ အၥိၭနီၪ, လၧၦၡၩအၥွံၪ အကၠီၩ့, ဒဲလၧအမၩန့ဆီၪ့ ထံၫၥံၪခးၥံၪ, ဒဲဒိၩ့ၥံၪထၫ့ၥံၪ ဒဲကယဲ ၦလၧအအီၪဝ့ၫ လၧအဖၧၩ့ ထီးအလူၬ အကၠီၩ့လီၫ. 18 ဆၧဂၩ့ လၧၦတဲၩ့ဝ့ၫစိၭဖျၩဝ့ၫ, ဆၧဂၩ့ၥိၫ့အၥၭ, ဒဲၦၥီၪ့လိၪ ဆၧအဘျံၭအဘျၪနီၪ န့ကၩ ဆၧနီၪလမံၩ့လဲၪ. ၦတဲၩ့ဆၧဂၩ့ လၧအအုၭအၭနီၪတၭ, ဒိၭနဲၩ့အၥၭ လၧဆၧနီၪလဖၪ လၧအတဲၩ့ဝ့ၫလီၫ. 19 ၦလၧအစံၭၥံၪ့ၥံၪဧ့, ဂဲထုၪ့ဆံၭ; ဒဲလိးၥံၪလဲၫ့ၥံၪ လၧအအုၭအၭနီၪ, နၪ့ထၪ့ဆံၭနီၪ, ဘၪအၡၪ့လီၫ. အဝ့ၫနီၪ မိၥီၪ့လိၪဆၧဆ့ဧၪ! ယိခွါ, အဝ့ၫနီၪ ဖၩ့ဝ့ၫ လၧစ့ၩ ဒဲထီၫ့ လါနၫ့တၭ, အၥၪၡိၫ အီၪလၧအဖၧၩ့ နးဆံၭအ့ၬ. 20 အ့ၪမွဲ ယဟိဝၩ အီၪဝ့ၫ လၧအနီးဆံၫ့ အဖၧၩ့တၭ; ၦဂၪ့ခိၪဖိၪ ထီးအလူၬၥံၪ ဧ့, အီၪလၩ့မါပံၭ လၧအမ့ၬယၫဆံၭ.

1 မီၪစဟဘၭကၧၭ အဆၧဘၩဆိၪဖၪ လၧဆၧၥံၫကျံၩဆီၪ့ အဂဲး, 2 ယဟိဝၩဧ့, ယနါဂၧၫ့ နပရၧၫ့တၭ, ယၥၭမဲၪဆၧ, ယဟိဝၩဧ့, လၧနံၪ့ၥံၪလၩၥံၪ အကျၩယီၩ, မၩမၧၫ့ထၪ့ထၪ့ထဲၩ့ နမၩဆၧဆံၭ; လၧနံၪ့ၥံၪလၩၥံၪ အဖၧၩ့ယီၩ နဲၪဖျီၪထၪ့ဆၧတၭ, လၧဆၧၥၭထၪ့ အဖၧၩ့နီၪ, နၪ့ထၪ့ထဲၩ့ ဆၧယၫ့ၥၭဆံၭ. 3 ယွၩ ဂဲၫဝ့ၫ လၧတံမၫ့, ဒဲဆၧဆံၫ့ဎံၪလဂၩ လၧခိၪလီၩ့ ပၫရၫ့; (စ့လၫ.) အလၩအဖၩ့ ချုၬဘံၭ မူၭခိၪ. တၭ ဂၪ့ခိၪ ဎွ့ၩဝ့ၫ လၧအဆၧစံၭထၪ့အၪ့အူၭလီၫ. 4 အဆၧယုၩ့ယဲ မၩအၥၭ ဘဲၫမုအဆၧဖၩ့ အၥိၭ, ဆၧအဂိးလဖၪ စဲၪ့ထၪ့ လၧအစူၪ, အစီၩ့အမၩ့လဖၪ အီၪၥူၪ ထီးနီၪလီၫ. 5 ဆၧၥံၫချဲၫ့ လ့ၩဝ့ၫ လၧအမ့ၬယၫ, ဒဲဆၧၥံၫချဲၫ့မ့ၪခဲၩ လီၩ့ဖိၬ အခဲၫ့လီၫ. 6 အဝ့ၫဒၪ အီၪထီဝ့ၫတၭ, ဂၪ့ခိၪ ဝၭဝ့ၫ, ယိဝ့ၫတၭ, ဒုၭဝၭထိၬဝၭတ့ၭ ၦဆၨၩလဖၪ. ခိၪလီၩ့ ထိၩ့ချိၬ အဆိၩအကၠၪ ထ့ဖၭလၩ့အၥၭ, ဆၧစီၩ့ခိၪ အဆိၩအကၠၪ ကူၭလၩ့အၥၭတၭ; မွဲအဖၧၩ့ၥုၪ့ဖၧၩ့ၥၭ ခီၫလၧဖျိၩ့လီၫ. 7 ယဒၪဘၪ ကုၡၫ့အတဲၩၥံၪ ဘၪ ဆၧခိဆၧဝီၩ, မံဒအၫ့ အခး အကလကၫဝၭဝ့ၫလီၫ. 8 ယဟိဝၩဧ့, နၥၭခဲၩထၪ့ဘၪ ထံၫမိၡါလဖၪဧၪ. နၥၭထၪ့ဘၪ ထံၫမိၡါလဖၪဧၪ, နၥၭခဲၩထၪ့ဘၪ မၫဆမံၭတၭ, နထူၬကၥ့ၪလဖၪ, ဒဲနဆၧထိးထဲၩ့တၩ့ထဲၩ့ အလဲၪ့ၥုၭနီၪ ဆ့ဧၪ. 9 နချံၪ အီၪဘိၪ့ ဆၧအီၪ လၧအလီၩ့အ့ၬ, ဖျါၥံၪ အၪယူၭ, မွဲဆၧအလူ; (စ့လၫ.) နမၩထ့ဖၭ ဂၪ့ခိၪ ကဲၪထၪ့ ထံၫမိၡါလဖၪလီၫ. 10 ခိၪလီၩ့ ထိၩ့ချိၬ ဒၪဘၪနၧၩတၭ, ဝၭဝ့ၫ, ထံၫလုၬဘံၭဆၧနီၪ လုၬဘံၭ ဆၧထံၫယိၬဖၧၩ့ ဒုၭၥီၫထၪ့အလူ; ယူၬထၪ့ အစူၪထၪ့ထီၫလီၫ. 11 မု ဒဲလၩ အီၪထီဝ့ၫ လၧအအီၪအလးဖၧၩ့; လၧနဖျါၥံၪ လၧအယူၩဝ့ၫ အဆၧဖၩ့ အကၠီၩ့, လၧနဖၩ့ၥံၪနၭၥံၪ အယုၩ့ယဲ အကၠီၩ့လီၫ. 12 နလ့ၩခၫ့ဂၬ ဂၪ့ခိၪ လၧနၥၭထၪ့, နယဲး ၦဆၨၩလဖၪ လၧနၥၭခဲၩထၪ့, 13 နလ့ၩထၪ့ လၧနမိထိးထဲၩ့တၩ့ထဲၩ့ နၡၩခမျၧး အဂး, လၧနၡၩဒိၭဂုၪအၥၭ အဆၧထိးထဲၩ့တၩ့ထဲၩ့ အဂး, နမၩလၩ့ဘျ့ၭ ဂံၪ့အၡၩအၧၩ့ အခိၪဎွံၪ, နမၩဖျီၪထၪ့ အခၪ့ထံၭ ထီၩ့လၧၦအခိၬလီၫ. (စ့လၫ.) 14 နဆ့ၭ အၥုၭဖိၪအခိၪ အဒိၪလဂၩ လၧအဖၩ့ဒၪဝ့ၫ, ၦလၧအစဲၪ့ၡိၫ, ဘဲၫၥိၭ အမိမၩပြံၩပြၩယၧၩ, ၦလၧအမိအၪ့ခွံၬ ၦၡၪ့ဖိၪယၬဖိၪ လၧဆၧအီၪၥူၪတၭ, ၥၭထိၬဝ့ၫလီၫ. 15 နလ့ၩခၫ့ဂၬ မၫဆမံၭ လၧနကၥ့ၪလဖၪ, လၧထံၫအလပီၩဒိၪလီၫ. 16 ယနါဂၧၫ့ဆၧတၭ, ယ ဝၭထိၬ လၧယၥၭခံဖၧၩ့, ယနိၭဖျံၩ ဝၭ လၧဆၧၥီၫ အကၠီၩ့, ဆၧအုၪ ဂဲၫနုၬ လၧယဎွံၪဖၧၩ့, ယ ဝၭထိၬ လၧယလးဖၧၩ့, လါနၫ့တၭ, ယမိန့ ဆၧအီၪပွံၭ လၧဆၧခိဆၧဝီၩ အမုနံၩ အဖၧၩ့, ထီးအထီ လၧၦခမျၧး လၧအမိဒုၭၥုၭ လၧပၧၩယီၩ ဂဲၫထီၩ့ဝ့ၫလီၫ. 17 ချိၪ့ဒိၩ့ အ့ၪလဖီၫထၪ့ဘၪ လါနၫ့, ဆၧၥၪ အ့ၪလအီၪဘၪ လၧစဘံၭမု အလီၩ့ လါနၫ့, ၥံၪ့အလဲအိၫ့အၥၪ အ့ၪလၩ့ဘၩ့ လါနၫ့, ဆၧအၪ့ဆၧအီၩ အ့ၪလအီၪဘၪ လၧမံၩ့လၬကျၩ လါနၫ့, ၥိၪ ဒဲဘ့ၪ အ့ၪလူၬဝ့ၫ လၧဖီၩ့ဖၧၩ့ လါနၫ့, ချီၥံၪ အ့ၪလအီၪဘၪ လၧတၩ့ခူၭဖၧၩ့ လါနၫ့တၭ, 18 ယၥုၪ့မိထိၬ ယၥၭမိထိၬ လၧယဟိဝၩ အဖၧၩ့, ယမိၥုၪ့ဎွံၫၥၭယီၫ လၧဆၧထိးထဲၩ့တၩ့ထဲၩ့ယၧၩ အယွၩ အဖၧၩ့လီၫ. 19 ယဟိဝၩ ယကဆါမွဲ ယဂဲးယဘၭလီၫ. မၩ ယခၪ့ ဘဲၫခံၫဘၩ့မိ အခၪ့ အၥိၭ, ဒုၭလ့ၩယၧၩ လၧယလးထၪ့ထီၫ အဖၫ့ခိၪလီၫ. လၧဆၧအခိၪအဂး အီၪလၧယနါဒံၩ့လီၫ.